**NACRT PLANA DAVANJA KONCESIJA ZA DETALJNA GEOLOŠKA ISTRAŽIVANJA I EKSPLOATACIJU MINERALNIH SIROVINA ZA 2019. GODINU**

Na osnovu člana 7 stav 1 Zakona o koncesijama („Sl.list CG“, br.08/09) Vlada donosi godišnji Plan koncesija za detaljna geološka istraživanja i eksploataciju mineralnih sirovina za 2019. godinu.

Koncesije za detaljna geološka istraživanja i eksploataciju mineralnih sirovina definisana su Zakonom o geološkim istraživanjima („Sl.list RCG“, br. 28/93, 27/94, 42/94 i 26/07 i „Sl.list CG“, br. 28/11), Zakonom o rudarstvu („Sl.list CG“, br. 65/08, 74/10, 40/11) i Zakonom o koncesijama („Sl.list CG“, br. 8/09), kojima je uređen način i postupak dobijanja koncesija za korišćenje prirodnog bogatstva-mineralnog resursa.

***Opravdanost javnog interesa za davanje koncesija za detaljna geološka istraživanja i eksploataciju mineralnih sirovina***

Geološka istraživanja u Crnoj Gori su intenzivna zahvaljujući godišnjim programima koje utvrđuje Ministarstvo ekonomije, a realizuje ih JU Zavod za geološka istraživanja – Podgorica. Većina projekata je višegodišnja i finansiraju se iz Budžeta Crne Gore. Među mnogim projektima je i Projekat: Prikupljanje i analiza podataka, izrada informacione baze i ocjena potencijalnosti kao osnove za planiranje proizvodnje i snabdijevanje primarnim kamenim agregatima u Crnoj Gori, koji je Ministarstvo ekonomije 2015. godine uvrstilo u Program geoloških istraživanja od interesa za Crnu Goru, kao višegodišnji Projekat. Predmet ovog Projekta su dvije značajne vrste sirovina iz grupe nemetaličnih mineralnih sirovina koje imaju široku primjenu u građevinarstvu: tehničko-građevinski kamen i šljunak i pijesak glacijalnog i glaciofluvijalnog porijekla (primarni kameni agregati).

Cilj izrade navedenog Projekta je ocjena značaja i kapaciteta postojećih ležišta, napuštenih površinskih kopova, kao i definisanje i determinacija potencijalnih prostora za dokazivanje novih rezervi primarnih kamenih agregata. Planiranim radovima će biti prikupljeni i obrađeni adekvatni podaci za formiranje baze podataka u GIS formatu, a koja se može ažurirati, revidovati i prilagoditi da odgovara planiranim potrebama države, lokalnih zajednica i privrednim društvima. Različiti tipovi podataka će omogućiti stvaranje podloge za proces održivog planiranja proizvodnje, upravljanja i snabdijevanja primarnim kamenim agregatima (tehničko-građevinski kamen i šljunak i pijesak glacijalnog i glaciofluvijalnog porijekla). Izrada održivog nacionalnog plana za primarne kamene agregate zahtijeva identifikaciju cijelog niza podataka koji omogućava efikasno upravljanje resursima. Primarni kameni agregati, u koje ubrajamo tehničko-građevinski kamen, pijesak i šljunak, su bitni za stambenu, socijalnu i komercijalnu infrastrukturu svake zemlje.

U okviru ovog Projekta prikupljaju se podaci koji predstavljaju polaznu osnovu za planiranje proizvodnje i snabdijevanja primarnim kamenim agregatima u Crnoj Gori, odnosno za pripremu dokumenata o razvoju mineralnog sektora Crne Gore, kako u kontekstu definisanja područja za buduću eksploataciju, tako i za dugoročni cilj čuvanja važnih mineralnih resursa od potpunog iskorišćenja.

Primarni kameni agregati (tehničko-građevinski kamen) utvrđeni su, između ostalih i u Opštini Bar sa znatnim rezervama na više lokaliteta. Posebno treba istaći da u ovoj Opštini nema nijedan zaključen Ugovor o koncesiji za eksploataciju tehničko-građevinskog kamena. Davanjem novih koncesija obezbjediće se tržišna konkurencija kao podsticaj razvoja privrednih aktivnosti u Opštini Bar.

Registrom mineralni sirovina u Crnoj Gori su obuhvaćena 4 ležišta i pojave bentonita (montmorionitske gline) – 2 na području Crmnice (jedna je predmet ovog plana), a 2 u blizini Šavnika. Ovaj broj će se povećavati, jer brojne pojave bentonita (Gornjepoljski vir, Saljani i dr.), konstatovane mahom pri istraživanju bentonita ili pri izradi geoloških karata, nijesu obrađene kao rudne pojave, niti istražene da bi u slučaju pozitivnih rezultata zadobile status ležišta.

Shodno dosadašnjim ispitivanjima, osnovna orjentacija primjene bentonita usmjerena je ka proizvodima za dubinsko bušenje i injektiranje, za proizvodnju punila, pesticida i sredstava za bistrenje pića.

Davanjem koncesija u Opštini Bar obezbjeđuje se odgovarajući javni interes, unaprjeđenje rudarske djelatnosti, obezbjeđenje održivog korišćenja neobnovljivog mineralnog resursa zasnovanog na njegovom dugoročnom korišćenju, veće zaposlenosti, kao i racionalnog, ekonomičnog, pravilnog i efikasnog korišćenja ovog prirodnog resursa, tehničko-tehnološkog unaprjeđenja i očuvanja životne sredine.

Prilikom odabira istražno-eksploatacionih prostora u Opštini Bar vodilo se računa o prostorno-planskoj dokumentaciji, kako ne bi došlo do konflikta plana eksploatacije i planskih dokumenata, o samoj poziciji prostora, o vlasništvu zemljišta, kao i o zainteresovanosti određenih investitora za dodjelu koncesija.

Cilj Ministarstva ekonomije je da se davanjem koncesija stvara osnove ekonomskog razvoja lokalne zajednice i Crne Gore u cjelini, kroz razvoj i održivu eksploataciju ekonomski isplativih ležišta mineralnih sirovina.

Javni interes se ogleda u korišćenju mineralnih sirovina u partnerstvu svih učesnika u procesu geoloških istraživanja, eksploatacije i prerade.

Na osnovu naprijed navedenog, Ministarstvo ekonomije predlaže Vladi Crne Gore da se sljedeće lokacije uvrste u Plan davanja koncesija za 2019. godinu, i to:

1. Ležište tehničko-građevinskog kamena “Volujica”, opština Bar,
2. Pojava tehničko-građevinskog kamena “Velja Gorana”, opština Bar i
3. Ležište „Bijele šume“ (bentoniti), opština Bar,

**Položaj i osnovne karakteristike istražno-eksploatacionih prostora mineralnih sirovina čija se detaljna geološka istraživanja i eksploatacija predviđa**

**1. Ležište tehničko-građevinskog kamena “Volujica”, opština Bar**

***Položaj i opis lokacije istražno-eksploatacionog prostora***

Ležište tehničko-građevinskog kamena „Volujica“, se nalazi na sjevernoj strani poluostrva Volujice, u operativnoj zoni Luke Bar. Administrativno pripada teritoriji Opštine Bar.

Šire područje ležišta tehničko-građevinskog kamena „Volujica“, pripada južnom dijelu lista „Bar“, 1:100 000.

Brdo Volujica, u morfološkom smislu, predstavlja poluostrvo, sa najvisočijom kotom od 256 m.n.v. i završava se istoimenim rtom. Brdo se pruža pravcem SZ-JI, čija se sjeverna padina strmo spušta prema ravni Barskog polja.

Značajni morfološki oblici koji se pojavljuju u ovom kraju su vrtače i manje jame, tipični predstavnici morfologije karsta.

Poluostrvo Volujica sa izraženim osnovnim grebenom, strmim jugozapadnim i sjeveroistočnim padinama, slabo razuđenom obalom, geološko-tektonskim sklopom i relativno malom površinom koju zahvata, nema uslova za pojavu, kako površinskih, tako i podzemnih voda.

Površina prostora, na koji se daje koncesija za eksploataciju mineralne sirovine, iznosi 20,1 ha i ograničeno je tačkama A’, B’/B, C’/C, D’, E’, F’, G’ i H’ sa koordinatama, kako je dato u sljedećoj tabeli:

|  |  |  |  |
| --- | --- | --- | --- |
| ***Tačka*** | ***K O O R D I N A T E*** | | ***Površina***  ***(ha)*** |
| ***X*** | ***Y*** |
| ***A’*** | 4 660 895 | 6 589 180 | 20,1 |
| ***B’/B*** | 4 660 829 | 6 589 440 |
| ***C’/C*** | 4 660 670 | 6 589 968 |
| ***D’*** | 4 660 575 | 6 590 160 |
| ***E’*** | 4 660 450 | 6 590 085 |
| ***F’*** | 4 660 450 | 6 589 825 |
| ***G’*** | 4 660 510 | 6 589 555 |
| ***H’*** | 4 660 535 | 6 589 385 |

## *Podaci o imovinsko-pravnim odnosima*

Istražno-eksploatacioni prostor “Volujica” administrativno pripada Opštini Bar, a prema katastarskoj podjeli pripada LN 3036 KO Novi Bar, LN 3144 KO Novi Bar, LN 2349 KO Novi Bar. Prema podacima Uprave za nekretnine, Područna jedinica Bar, akt br. 460-dj-2176/18 od 14.11.2018. godine, zemljište na kojem se lokalitet nalazi je u državnom vlasništvu, veći dio prostora je predmet ugovora o korišćenju Morskog dobra.

## *Podaci iz prostorno–planske dokumentacije*

## U aktu Ministarstva održivog razvoja i turizma, br. 104-83/378-1, od 17.09.2018. godine, arhiviran u Ministarstvu ekonomije pod br. 970-320/2018-1, od 19.09.2018. godine, navedeno je da je, shodno Prostornom planu posebne namjene za Obalno područje Crne Gore *(„Službeni list Crne Gore, br. 56/18),* u grafičkom prilogu *Plan namjene* površina lokacija „Volujica“ je definisana kao koncesiono područje, ležište mineralne sirovine i površina eksploatacionog polja broj 3g.

## U tekstualnom dijelu plana, poglavlju 7.3 Pregled ležišta mineralnih sirovina, lokalitet „Volujica“ je definisan kao ležište tehničko-građevinskog kamena.

## Shodno navedenom, u citiranom aktu Ministarstva održivog razvoja i turizma, navedeno je „da sa aspekta prostorno-planske dokumentacije ne postoje prepreke za izdavanje urbanističko-tehničkih uslova za predmetnu lokaciju“.

***Mišljenje Uprave za zaštitu kulturnih dobara***

U aktu Uprave za zaštitu kulturnih dobara, br. 03-276/2018-2, od 27.09.2018. godine, arhiviran u Ministarstvu ekonomije pod br. 970-320/2018-4, od 05.10.2018. godine, navedeno je da je uvidom u dokumentaciju ove Uprave, konstatovano da u predmetnom zahvatu nema zakonom zaštićenih kulturnih dobara, kao ni dobara sa potencijalnim kulturnim vrijednostima. „Shodno navedenom, sa aspekta zaštite kulturnih dobara, konstatujemo da nema smetnji za realizaciju predmetne koncesije, uz obavezu da se u dokumentaciju unesu zakonske odredbe precizirane ovim aktom“ („obrađivač plana je u obavezi da u svim fazama izrade dokumentacije unese odredbe čl. 87 i 88 Zakona o zaštiti kulturnih dobara („Sl.list CG“, br. 49/10, 40/11, 47/17), a sve u vezi slučajnih otkrića – nalaza od arheološkog značaja, ukoliko se u toku izvođenja radova naiđe na iste, o čemu je dužan izvijestiti ovu Upravu“).

## *Infrastrukturni objekti*

Luka Bar je lokalnim saobraćajnicama povezana sa magistralnim putem za Podgoricu, Herceg Novi i Ulcinj, kao i željezničkom prugom Bar - Beograd, tako da ležište tehničko-građevinskog kamena „Volujica“, zahvaljujući postojećoj infrastrukturi (drumskoj, željezničkoj i pomorskoj), ima veoma povoljan geografski položaj.

Ležište i istražno-eksploatacioni prostor ”Volujica” nalazi se na sjevernoj strani brda „Volujica“ ispod koga su, u neposrednoj blizini, locirani značajni infrastrukturni objekti Luke Bar: asfaltni put, industrijski željeznički kolosjek, rezervoarski prostor za naftu i naftne derivate, instalacije za pretakanje nafte i njenih derivata, rezervoari lužine Kombinata aluminijuma, silos za žitarice i dr.

Sa postojeće lučke saobraćajne infrastrukture postoji pristupni put do ležišta, koji je sastavni dio i istražno-eksploatacionog prostora. Ovom saobraćajnicom doprema se kamen iz ležišta do drobiličnog postrojenja za obradu. Drobilično postrojenje sa rampom i transporterima za utovar frakcionisanog kamenog agregata u brodove na doku za rasute terete se nalazi izvan okonturenog istražno-eksploatacionog prostora, u operativnoj zoni Luke Bar.

Plato za deponovanje frakcionisanog kamenog agregata nalazi se u operativnoj zoni Luke uz dok za utovar-istovar rasutih tereta i izvan je istražno-eksploatacionog prostora.

Električna mreža sa trafostanicom se nalazi u operativnoj zoni Luke, neposredno uz istražno-eksploatacioni prostor. Slično je i sa vodom, jer se nedaleko nalazi vodovodna mreža za potrebe Luke Bar.

***Klimatske karakteristike***

U klimatskom pogledu, područje pripada mediteranskom tipu sa bogatstvom padavina, velikom vlažnošću, temperaturama sa malim dnevnim i godišnjim kolebanjima, dok vjetrovi duvaju pretežno iz pravca sjevera, kad su hladni i suvi, a iz pravca juga topli i praćeni obilnim padavinama. Obilježja područja sa mediteranskom klimom su dugi, topli i sušni letnji periodi, a blagi i kišni zimski periodi. Ovakve klimatske karakteristike područja omogućavaju kontinuiranu eksploataciju, odnosno, rad na eksploataciji i obradi tehničko-građevinskog kamena tokom čitave kalendarske godine.

## *Podaci o izvršenim geološkim istraživanjima, rezervama i kvalitetu mineralne sirovine*

U geološkoj građi šireg područja ležišta tehničko-građevinskog kamena „Volujica“ učestvuju sedimenti gornje krede (K23), srednjeg eocena (E2) i kvartara (Q).

Geološke bilansne rezerve tehničko-građevinskog kamena, B i C1 kategorije, ležišta „Volujica“, prema Elaboratu o klasifikaciji, kategorizaciji i proračunu rezervi tehničko-građevinskog kamena ležišta „Volujica“, Bar, stanje 31.12.2008. godine, iznose 9.996.609,30 m3 č.s.m., a eksploatacione 8.996.948,40 č.s.m.

Eksploatacione rezerve tehničko-građevinskog kamena ležišta „Volujica“, prema naprijed navedenom Elaboratu, iznose 8.996.948,40 m3 č.s.m.

Na osnovu dobijenih rezultata laboratorijskih ispitivanja, tehničko-građevinski kamen ležišta „Volujica“ može se upotrijebiti kao građevinski kamen za proizvodnju:

* agregata za izradu betona;
* agregata za izradu asfalt betona za puteve trećih i nižih razreda saobraćajnog opterećenja;
* agregata za izradu klasičnih i savremenih podloga za puteve sa teškim saobraćajnim opterećenjem;
* agregata za gornje i donje noseće slojeve od bituminiziranog materijala u putogradnji;
* tucanika za zastor željezničkih pruga i
* proizvodnju tucanika i lomljenog kamena za gruba zidanja u niskogradnji i hidrogradnji, uključujući lukobrane.

## Napomena:

## Eksploatacijom tehničko-građevinskog kamena na ležištu „Volujica“ izvršila bi se trajna sanacija sjeverne padine brda Volujica i izvršila zaštita infrastrukturnih i suprastrukturnih objekata koji se nalaze u podnožju brda, a sa druge strane bi se eksploatacijom tehničko-građevinskog kamena stvorili uslovi za razvoj lučkih kapaciteta za pretovar i skladištenje suvih rasutih tereta.

**2. Pojava tehničko-građevinskog kamena “Velja Gorana”, opština Bar**

***Položaj i opis lokacije istražno-eksploatacionog prostora***

Pojava tehničko-građevinskog kamena „Velja Gorana“ nalazi se na oko 10 km sjeverno od Ulcinja, u klisuri Brdela, na oko 1 km jugoistočno od naselja Velja Gorana, po kojem je predmetni lokalitet nazvan. Istražno-eksploatacioni prostor zahvata jugoistočne granice Opštine Bar, kojoj administrativno i pripada.

Do istražno-eksploatacionog prostora “Velja Gorana” postoje pristupni kolski put sa sjeverne strane od Pečurica i sa južne strane od Kruča, a iz Bara pristup je omogućen starim putem Bar - Ulcinj. Do predmetnog lokaliteta, iz pravca Ulcinja, vodi asfaltni put koji povezuje Ulcinj sa zaleđem (Krute, Vladimir, Ostros).

Područje istražno-eksploatacionog prostora “Velja Gorana” i šire, uglavnom, je brdovito i karakteristično za kraške terene Jadranske obale. Dominantan je masiv Možure (546 m.n.m), zatim, Kobilica (622 m.n.m) i Štrbina (589 m.n.m.).

Pojava tehničko-građevinskog kamena „Velja Gorana“ nalazi se na nadmorskoj visini od 90 do 220 m.n.m. Istražno-eksploatacioni prostor tehničko-građevinskog kamena „Velja Gorana“ pripada topografskoj sekciji “Ulcinj”, 1:25 000.

Koordinate graničnih tačaka i površina istražno-eksploatacionog prostora „Velja Gorana“, dati su u sljedećoj tabeli:

|  |  |  |  |
| --- | --- | --- | --- |
| **T A Č K A** | **K O O R D I N A T E** | | **P O V R Š I N A (ha)** |
| **X** | **Y** |
| **A** | 4 649 490.92 | 6 604 317.40 | 8,4 |
| **B** | 4 649 195.49 | 6 604 619.34 |
| **C** | 4 649 017.76 | 6 604 492.50 |
| **D** | 4 649 075.07 | 6 604 427.49 |
| **E** | 4 649 077.38 | 6 604 332.24 |
| **F** | 4 649 407.14 | 6 604 280.50 |

## *Podaci o imovinsko-pravnim odnosima*

Na osnovu akta Uprave za nekretnine, Područna jedinica Bar, br. 460-dj-2176/18 od 14.11.2018. godine, zemljište na kojem se nalazi istražno-eksploatacioni prostor „Velja Gorana” pripada KO Velja Gorana, LN 197 katastarska parcela br. 235/2 i u državnom je vlasništvu, osnov prava korišćenje, obim prava 1/1 Opština Bar.

***Podaci iz prostorno–urbanističke dokumentacije***

U aktu Ministarstva održivog razvoja i turizma, br. 104-83/378-1, od 17.09.2018. godine, arhiviran u Ministarstvu ekonomije pod br. 970-320/2018-1, od 19.09.2018. godine, navedeno je da je, shodno Prostornom planu posebne namjene za Obalno područje Crne Gore *(„Službeni list Crne Gore, br. 56/18),* u grafičkom prilogu *Plan namjene* površina lokacija „Velja Gorana“ je definisana kao koncesiono područje, ležište mineralne sirovine i površina eksploatacionog polja broj 3m.

U tekstualnom dijelu plana, poglavlju 7.3 Pregled ležišta mineralnih sirovina, lokalitet „Velja Gorana“ je definisan kao koncesioni prostor. Shodno navedenom, u citiranom aktu Ministarstva održivog razvoja i turizma, navedeno je „da sa aspekta prostorno-planske dokumentacije ne postoje prepreke za izdavanje urbanističko-tehničkih uslova za predmetnu lokaciju“.

***Mišljenje Uprave za zaštitu kulturnih dobara***

U aktu Uprave za zaštitu kulturnih dobara, br. 03-276/2018-2, od 27.09.2018. godine, arhiviran u Ministarstvu ekonomije pod br. 970-320/2018-4, od 05.10.2018. godine, navedeno je da je uvidom u dokumentaciju ove Uprave, konstatovano da u predmetnom zahvatu nema zakonom zaštićenih kulturnih dobara, kao ni dobara sa potencijalnim kulturnim vrijednostima. „Shodno navedenom, sa aspekta zaštite kulturnih dobara, konstatujemo da nema smetnji za realizaciju predmetne koncesije, uz obavezu da se u dokumentaciju unesu zakonske odredbe precizirane ovim aktom“ („obrađivač plana je u obavezi da u svim fazama izrade dokumentacije unese odredbe čl. 87 i 88 Zakona o zaštiti kulturnih dobara („Sl.list CG“, br. 49/10, 40/11, 47/17), a sve u vezi slučajnih otkrića – nalaza od arheološkog značaja, ukoliko se u toku izvođenja radova naiđe na iste, o čemu je dužan izvijestiti ovu Upravu“).

## *Infrastrukturni objekti*

Do istražno-eksploatacionog prostora “Velja Gorana” postoje pristupni kolski put sa sjeverne strane od Pečurica i sa južne strane od Kruča, a iz Bara pristup je omogućen starim putem Bar - Ulcinj. Do predmetnog lokaliteta, iz pravca Ulcinja, vodi asfaltni put koji povezuje Ulcinj sa zaleđem (Krute, Vladimir, Ostros).

Neposredno uz predmetni lokalitet, na oko 20 do 50 m istočno, prolazi lokalna niskonaponska električna mreža, preko koje se područje ulcinjskog zaleđa snabdijeva električnom energijom. S obzirom na navedeno, mreža se mora „izbjeći“, odnosno, da granice istražno-eksploatacioniog prostora budu van iste, a što je i urađeno definisanjem prostora na topografskoj osnovi, 1:25 000, graničnim tačkama i njihovim koordinatama. Prema tome, istražno-eksploatacioni prostor „Velja Gorana“, na topografskoj osnovi 1:25 000, lokalna niskonaponska mreža je ostavljena van granica ovog prostora, pa ista ne može biti smetnja za obavljanje budućih rudarskih radova.

Za potrebe vodosnabdijevanja može se koristiti voda iz gradskog vodovoda (u neposrednoj blizini lokaliteta prolazi cjevovod kojim se vrši vodosnabdijevanje ulcinjskog zaleđa), uz uslov dobijanja saglasnosti od vlasnika vodovoda.

Najbliže naselje je Velja Gorana, koje se nalazi jugoistočno od predmetnog istražno-eksploatacionog prostora na udaljenosti od oko 1 km (vazdušnom linijom).

***Klimatske prilike***

U klimatskom pogledu, područje pripada mediteranskom tipu sa bogatstvom padavina, velikom vlažnošću, temperaturama sa malim dnevnim i godišnjim kolebanjima, dok vjetrovi duvaju pretežno iz pravca sjevera, kad su hladni i suvi, a iz pravca juga topli i praćeni obilnim padavinama. Obilježja područja sa mediteranskom klimom su dugi, topli i sušni letnji periodi, a blagi i kišni zimski periodi. Ovakve klimatske karakteristike područja omogućavaju kontinualnu eksploataciju, odnosno, rad na eksploataciji i obradi tehničko-građevinskog kamena tokom čitave kalendarske godine.

## *Podaci o izvršenim geološkim istraživanjima, rezervama i kvalitetu mineralne sirovine*

Na ovom prostoru vršena su osnovna geološka istraživanja, a rezultati istraživanja prikazani su na Osnovnoj geološkoj karti SFRJ lista “Ulcinj”, 1:100 000 (K 34-75), sa Tumačem, koje je uradio Zavod za geološka istraživanja – Titograd, 1968. godine (autori: M. Mirković, M. Kalezić, M. Pajović, M. Živaljević I V. Đokić).

U periodu od 1998. do 2002. godine, JU Republički zavod za geološka istraživanja – Podgorica (D. Ilić sa saradnicima) je, kroz Program geoloških istraživanja od interesa za Crnu Goru, vršila osnovna geološka istraživanja ukrasnog kamena na prostoru Bara i Ulcinja. Na osnovu podataka ovih istraživanja na širem području istražno-eksploatacionog prostora „Velja Gorana“ konstatovano je prisustvo gornjokrednih naslaga, paleogena i kvartarnih tvorevina.

Uže područje pojave tehničko-građevinskog kamena „Velja Gorana“ izgrađuju karbonatni sedimenti predstavljeni debelobankovitim do masivnim krečnjačkim brečama i brečiziranim krečnjacima, kao i slojevitim, debeloslojevitim i bankovitim krečnjacima santon-kampana, odnosno mastrihta.

Na osnovu otkrivenosti profila naslaga, može se zaključiti da su prognozne rezerve tehničko-građevinskog kamena, računate sa nivoom od 100 m.n.m, oko 3.000.000 m3. Procijenjene eksploatacione rezerve iznose oko 2.700.000 m3 č.s.m.

Na osnovu izvršenih preliminarnih ispitivanja i analogije sa ležištima tehničko-građevinskog kamena sličnih geoloških karakteristika, konstatuje se da se krečnjak sa ovog lokaliteta može koristiti za:

* priozvodnju kamenih agregata za izradu betona,
* proizvodnju kamenih agregata za klasične i savremene podloge za puteve,
* proizvodnju agregata za donje i gornje noseće slojeve od bituminoznog materijala po vrućem postupku, kao i za
* proizvodnju lomljenog kamena i tesanika za gruba zidanja u niskogradnji i hidrogradnji.

**3. Ležište bentonita ”Bijele šume”, opština Bar**

Ležište bentonita “Bijela šuma” nalazi se na području Crmnice (KO Gluhi do) u neposrednoj blizini magistralnog puta Podgorica – Bar, na oko 15 km sjeveroistočno od Petrovca i 13 km od Virpazara.

Nalazi se u ataru sela Bijelo Polje, u području Korijen dubrave.

Samo ležište bentonita povezano je makadamskim kolskim putem dužine oko 300 m sa magistralnim putem i zahvata površinu od 12,15 ha. Teren je, uglavnom, pokriven šumom, livadama i pašnjakom.

Koordinate istražno-eksploatacionog prostora “Bijela šuma”:

|  |  |  |  |  |
| --- | --- | --- | --- | --- |
| **T A Č K A** | **K O O R D I N A T E** | | **DUŽINA STRANA (m)** | **POVRŠINA**  **(ha)** |
| **X** | **Y** |
| **A** | 4 674 900 | 6 583 500 | A – B = 300 | 12,15 |
| **B** | 4 675 210 | 6 583 500 | B – C = 250 |
| **C** | 4 675 280 | 6 583 280 | C – D = 175 |
| **D** | 4 675 230 | 6 583 100 | D – E = 225 |
| **E** | 4 675 000 | 6 583 100 | E – A = 400 |

Na osnovu podataka sa zvaničnog sajta Uprave za nekretnine kroz on-line pristup podacima iz katastarskih evidencija u realnom vremenu putem web pregledača, kroz web aplikaciju e-Katastar, utvrđeno je da je veći dio zemljišta na kojem se nalazi istražno-eksploatacioni prostor u državnoj svojini.

Veći dio zemljišta na kojem je predmetno ležište je u državnom vlasništvu posjedovni list br.331, a cilj je da se u kasnijim fazama realizacije, koriguju koordinate na način da se istražno-eksploatacioni prostor najvećim dijelom nalazi na državnom zemljištu.

Na osnovu analogije sa bliskim ležištima, može se zaključiti da se radi o veoma perspektivnom ležištu kvalitetne mineralne sirovine, sa procijenjenim rezervama od 1.430.000 tona.

Shodno dosadašnjim ispitivanjima, osnovna orjentacija primjene bentonita je usmjerena ka proizvodima za dubinsko bušenje i injektiranje, za proizvodnju punila, pesticida i sredstava za bistrenje pića.

***Prostorno-urbanistička dokumentacija***

Shodno Prostornom planu posebne namjene za Obalno područje Crne Gore *(„Službeni list Crne Gore, br. 56/18),* u tekstualnom dijelu plana, poglavlju 7.3 Pregled ležišta mineralnih sirovina, lokalitet „Bijele šume“ je definisan kao koncesioni prostor.

Izvod iz pomenutog Plana u dijelu potvrde namjene u prostoru Ministarstvo ekonomije će pribaviti tokom javne rasprave od nadležnog Ministarstva odrzivog razvoja i turizma.

Takođe, od Uprave za zaštitu kulturnih dobara Ministarstvo ekonomije će pribaviti mišljenje da li se u predmetnom zahvatu nalaze zakonom zaštićena kulturna dobra ili dobra sa potencijalnim kulturnim vrijednostima.

**Tržište tehničko-građevinskog kamena i bentonita sa lokaliteta „Volujica“, „Velja Gorana“ i „Bijele šume“**

Očekuje se da tržišna potražnja za kamenim agregatom i bentonitima neće biti ograničavajući faktor eksploatacije tj. rudarske proizvodnje. Naime, opšti društveno-ekonomski faktori ogledaju se u proizvodnji jedne tražene robe, mogućnostima zapošljavanja i obezbjeđivanja egzistencije dijela lokalnog stanovništva, kao i kroz finansijska sredstva koja će budući koncesionari izdvajati iz ukupnog prihoda za razvoj lokalnog područja i šire društvene zajednice. Konkretan uticaj pojedinih faktora ocjene može se izraziti kroz pregled naturalnih pokazatelja (rezerve mineralne sirovine, kvalitet mineralne sirovine, gubici mineralne sirovine, eksploatacione rezerve, kapacitet proizvodnje i vijek eksploatacije), vrijednosnih pokazatelja ocjene (troškovi geoloških istraživanja, troškovi proizvodnje, tržišna cijena i rentabilnost proizvodnje) i sveobuhvatnih pokazatelja ocjene. Dakle, ekonomska ocjena je pokazala da rezerve tehničko-građevinskog kamena u ležištiu „Volujica“ pripadaju klasi bilansnih rezervi (iz Elaborata o klasifikaciji, kategorizaciji i proračunu rezervi tehničko-građevinskog kamena na ležištu „Voljuica“) i da su procijenjene rezerve tehničko-građevinskog kamena na lokalitetu “Velja Gorana” i bentonite na lokalitetu “Bijele šume”, koje su preliminarno ispitane, perspektivne sa aspekta buduće eksploatacije tj. rudarske proizvodnje.